text: Greitt er fyri teimum flestu í føroyskari fiskivinnu, at tann sonevndi heimaflotin er komin til eitt vegamót. Útlitini hjá hesum partinum av flotanum eru í løtuni sera døpur, og stórar broytingar krevjast, um hesum partinum av flotanum skal vera lív lagað. Talan er í hesum føri um partrolarar, lemmatrolarar og garnaskip, sum hava stórar avbjóðingar og vánaligar framtíðarvánir.
text: #000004
text: Í mong áratíggju hevur hesin flotin verið ein týðandi bulur undir tí føroyska vælferðarsamfelagnum, og hesin flotin var saman við øðrum vinnum við til at lyfta vælferðarsamfelagið eftir kreppuna í nítiárunum. Í dag er nærum kreppa í hesum skipabólkum.
text: #000005
text: Línuskipini hava seinastu árini fingið fleiri rættindi á øðrum leiðum. Hetta hevur havt við sær, at flotin er endurnýggjaður við betri skipum, manningarnar hava fingið meira burturúr og reiðaríini hava havt eitt rímiligt úrslit. Hetta er komið øllum til góðar, og tað er teimum væl unt.
text: #000006
text: Betri fiskirættindi tryggja endurnýgging og betri úrtøku fyri reiðarí og manningar. Eisini hava uppsjóvarskip og verksmiðjutrolarar megnað at endurnýggja síni veiðitól umframt at tryggja ein sunnan fíggjarligan rakstur.
text: #000007
text: Trolarar og garnaskip vanta rættindi
  Tó eru fleiri skip, sum ikki hava havt umstøður til at endurnýggja seg vegna vantandi rættindi, tvørrandi fiskiskap og tungan rakstur. Hetta eru serliga trolarar undir Føroyum og garnaskip. Tað hevur verið hugaligt at síggja, at aðrir bólkar hava havt møguleika at endurnýggja seg. Hetta merkir, at reiðaríini hava møguleika til at forrenta sínar íløgur, og at manningarnar samtundis fáa eina sámiliga inntøku.
text: #000008
text: Tó hevur partur av heimaflotanum verið við sviðið soð. Partrolarar og garnaskip troyta framvegis bert tey fiskasløg og leiðir, sum tey hava nýtt í fleiri áratíggju. Eingin ivi er um, at hesi skip skjótt nærkast einum vegamóti, har støða skal takast til framtíðina hjá teimum. Hetta eiga landsins myndugleikar skjótast gjørligt at taka til viðgerðar.
text: #000009
text: Tá ið veiðigjøldini vórðu hækkað og víðkað til eisini at fevna um heimaflotan, var hetta eitt stórt bakkast. Skipanin við brúksskyldu fer eisini við tíðini at taka makrelkvoturnar frá hesum skipum. Hetta verður helst ein dyggur smeitur hjá teimum, sum frammanundan stríðast fyri at fáa endarnar at røkka saman.
text: #000010
text: Eitt tað fyrsta hendan samgongan gjørdi var at áleggja heimaflotanum veiðigjøld fyri makrelkvotur. Nú er kunngerð um makrel send til hoyring, har heimaflotin eisini missir tær ófiskaðu kvoturnar frá í fjør, og tær verða lagdar í eina felagskvotu.
text: #000011
text: Veiddu nøgdirnar hjá trolaraflotanum hava verið minkandi í mong ár, og talið av skipum er eisini minkað. Hetta er ein álvarsom gongd, sum eigur at takast í álvara. Lítil ivi er um, at veiðan hjá hesum partinum av flotanum gevur eina stóra virðisøking á landi, og hundraðtals arbeiðspláss á landi eru knýtt at hesum partinum av flotanum. Eisini skapar hetta stórar ringvirkningar í tænastuvinnun sum t.d. skipasmiðjur, smiðjur, elektrikarar osv. Heimaflotin skapar stóran virðisvøkstur á landi og nógv arbeiðspláss. Tí er løgið, at politiska skipanin vísir hesum bólki so lítlan ans.
text: #000012
text: Politiska ætlanin er nú at taka makrelkvoturnar frá heimaflotanum. Makrelurin var í sínari tíð latin heimaflotanum, tí at hann hevði trupult við at fáa endarnar at røkka saman. Makrelurin hevur verið eitt gott íkast til raksturin hjá hesum skipum seinastu mongu árini. Tí er spurningurin, hvat ætlanin er at seta ístaðin.
text: #000013
text: Um einki verður gjørt, er stórur vandi fyri, at hendan vinnan fer fyri bakka. Mest nærliggjandi hevði verið, at hesin parturin av flotanum fekk betri rættindi og veiðimøguleikar, soleiðis at raksturin hevði verið betraður.
text: #000014
text: Vit, sum umboða hendan partin av flotanum, fara hervið at heita á landsstýrið og løgtingið um taka støðuna hjá hesum partinum av flotanum í álvara, áðrenn ov seint er.
text: #000015